SKRIFTLIG FORESPØRGSEL E-0294/03

af Rosa Díez González (PSE), Pedro Aparicio Sánchez (PSE),María Izquierdo Rojo (PSE) og Fernando Pérez Royo (PSE) til Kommissionen

(7. februar 2003)

Om: Lægteren Spabunker IV's forlis i Algecirasbugten

Selv om Middelhavet kun udgør ca. 1 % af jordens havoverflade, besejles det af 20 % af alle olietankere og 28 % af verdensproduktionen af olie transporteres herigennem. Disse omstændigheder kræver fællesskabsbestemmelser og internationale bestemmelser af særlig beskyttende art. Algecirasbugten med havnen i Gibraltar udgør et særlig sårbart område i Middelhavet, dels på grund af trafikintensiteten med olietankere og dels på grund af den særlige juridiske situation. Man skønner, at der i de seneste år er sket mere end 40 alvorlige udledninger af olie. Den sidste skete i forbindelse med lægteren Spabunker IV's forlis. Den var lastet med over 1000 ton olie. Kan Kommissionen på denne baggrund besvare følgende spørgsmål:

1. Er fremgangsmåden med bunkering (omledning af brændsel fra et skib til et andet) og de gængse flydende tankstationer i Algecirasbugten tilladt ifølge de internationale bestemmelser og fællesskabsbestemmelserne? Overholder Gibraltar og medlemsstaterne disse bestemmelser?

2. Agter Kommissionen at indhente oplysninger om denne hændelse og undersøge, om der ved Spabunker IV-forliset forelå en overtrædelse af bestemmelserne? Agter Kommissionen under alle omstændigheder at forbedre den nuværende lovgivning?

Svar afgivet på Kommissionens vegne af Loyola de Palacio

(19. marts 2003)

Kommissionen kender udmærket til Spabunker IV's forlis i Algeciras-bugten den 21. januar 2003 og beklager dette så meget mere, som det kostede fartøjets kaptajn livet. Ifølge de informationer, Kommissionen råder over, skulle fartøjet have udledt en del af sit brændstof på tidspunktet for forliset. Dog synes der ikke at være løbet svær fuelolie ud.

Så vidt det er Kommissionen bekendt, skulle de spanske myndigheder nu have afsluttet oppumpningen af fartøjets last. Dette skulle tilsyneladende ikke have voldt alt for mange vanskeligheder i betragtning af vragets beliggenhed på lavt vand og dets stilling på havbunden.

For så vidt angår de risici, der gør sig gældende i forbindelse med bunkring i Algeciras-bugten og ved Gibraltar, henvises de ærede medlemmer til Kommissionens svar på mundtlig forespørgsel H-0800/02 fra García Margallo y Marfil på Europa-Parlamentets plenarmøde i december 2002(1).

Kommissionen agter at holde særligt øje med, at man følger god praksis, og at ansvaret for forurening effektivt påhviler ophavsmændene hertil. Således har Kommissionen den 5. marts 2003 vedtaget et lovforslag(2) om anvendelse af straffesanktioner mod enhver person det være sig rederen, lastens ejer, klassifikationsselskabet eller enhver anden som er ansvarlig for en forurening som følge af grov forsømmelighed.

I øvrigt agter Kommissionen ikke at foretage en nærmere efterforskning i denne sag, eftersom denne opgave sorterer under de nationale myndigheder, som det påhviler at undersøge sagens nærmere omstændigheder. På sin side fortsætter Kommissionen det arbejde, den indledte efter olietankeren Prestiges forlis.

På baggrund af Rådets konklusioner har Kommissionen foreslået, at man forbyder transport af svære olieprodukter med enkeltskrogede olietankskibe på over 600 tons dødvægt. Dette forslag (om ændring af forordning (EF) nr. 417/2002(3)) er for øjeblikket til behandling i Rådet og Europa-Parlamentet.

(1) Mundtligt svar af 17.12.2002.

(2) KOM(2003) 92 endelig udg.

(3) Europa-Parlamentets og Rådets forordning (EF) nr. 417/2002 af 18. februar 2002 om fremskyndet indfasning af krav om dobbeltskrogs- eller tilsvarende design for olietankskibe med enkeltskrog og om ophævelse af Rådets forordning (EF) nr. 2978/94, EFT L 64 af 7.3.2002.